Био је један од курира Саве Ковачевића, а после његовог постављања за команданта Треће ударне дивизије, јуна 1943. године налазио се у Штабу дивизије. Током битке на Сутјесци, ова дивизија је имала веома тежак задатак — да штити Централну болницу и изврши пробој из окружења. Дана 13. јуна, после неуспелог покушаја пробоја, дивизија се налазила у веома тешком положају. Сава је тада одлучио да се новим јуришем изврши пробој — с Пратећом четом и групом курира избио је у први стрељачки строј, заповедио јуриш, и пуцајући из пушкомитраљеза, пошао напред. У жестоком сукобу са знатно бројнијим непријатељем Сава је погинуо, а заједно са њим страдао је и његов братић Драган.